Folketing
2009-02-20

Dansk Folkeparti fremsætter her forslag om, at der skal være lovkrav om videoovervågning i taxaer, så vi kan beskytte taxachauffører mod overfald og røverier. Det synes jeg er et prisværdigt formål, og det tror jeg egentlig vi alle sammen kan tilslutte os. Regeringen kan imidlertid ikke sådan uden videre støtte forslaget. Det er regeringens grundlæggende opfattelse, at med hensyn til ordninger af den art, altså videoovervågning, bør det være overladt til chauffører og vognmænd at aftale, om der skal opsættes videokameraer i taxaerne, og det er også regeringens opfattelse, at der er store forskelle lokalt, i forhold til hvilke behov der er. Man skal være opmærksom på, at der i denne forbindelse jo ikke er tale om en principiel diskussion om, hvorvidt det overhovedet er rimeligt eller ej, at der er videoovervågning i taxaer. Det er der allerede i dag mulighed for at etablere på frivillig basis, og derfor er vi i regeringen jo heller ikke imod videoovervågning i taxaer.